Nastavljaju se istrage i uhićenja osumnjičenih terorista u Europi (22/11/01) - 2001-11-22
Šef španjolske policije Juan Cotino objavio je i sadržaj snimljenog telefonskog razgovora jednog od osumnjičenih s još nepoznatom osob
Tri bivša studenta iz Hamburga prvi su na listi najtraženijih osoba nakon terorističkih udara 11. rujna, potvrdila je njemačka policija. Osnovano se sumnja da su osiguravali lažne isprave, stanove, novac i na druge načine potpomagali ostalim pripadnicima mreže. Iz ovog je kruga "hamburškog" potekao i vođa terorističke akcije Mohamed Atta. Trojica su iz Njemačke nestala nekoliko dana prije napada i posumnja se da su sada u Pakistanu, Bahreinu ili Afganistanu. Njemačka policija tvrdi da krug osumnjičenih nije zaključen spominjući kako je pet osumnjičenih još uvijek pod prismotrom. Spomenuta trojica bila su izgleda u izravnoj vezi s pripadnicima al Qaede u Španjolskoj. Kako europske policije nakon 11. rujna surađuju i intenzivno i bez ograničenja, brzo su povezani konci pa su istražitelji u Madridu javnosti mogli podastrijeti nekoliko interesantih podataka o djelovanju osmero pripadnika organizacije optuženih da su bili aktivno uključeni u planiranje udara. Šef španjolske policije Juan Cotino objavio je i sadržaj snimljenog telefonskog razgovora jednog od osumnjičenih s još nepoznatom osobom. "U našim smo lekcijama došli do zrakoplovstva i ptici ćemo prerezati grlo", kazao je nepoznati, policiji znan tek po nadimku Shakur. Španjolska je veza odmah pridonijela rasplitanju dijelova mreže u Velikoj Britaniji s kojima je španjolski ogranak putem islamskog klerira znanog kao Abu Dahdah intenzivno kontaktirao, uključujući i posjete. Jedan od al Qaedinih glavnih ljudi u Britaniji je, dali su naslutiti policijski izvori, u zemlji dobio politički azil nakon što je pobjegao iz Jordana gdje je bio osuđen radi sudjelovanja u napadima eksplozivom. Španjolski dio al Qaede je također je bio u stalnoj vezi s elementima bin Ladenove organizacije u Belgiji. Osumnjičeni u Španjolskoj, Britaniji, Belgiji i Njemačkoj godinama su živjeli u ovim zemljama ničim ne privlačeći pažnju policije ili sigurnosnih službi. Neki su čak postali njihovim građanima, poput studenta elektrotehnike marokanskog porijekla koji je prema mšljenju američke i njemačke policije vodio logističke aranžmane terorista.